Loys, par la grâce de Dieu roy de France: au premier huissier de nostre parlement, ou nostre sergent qui sur ce sera requis, salut. De la partie des prieur et couvent des Frères-Prescheurs de la ville d’Aucerre nous a esté exposé que l’ordre des Frères-Prescheurs a este institué en l’église de Dieu pour prescher et annoncer la parole de Dieu en toute chrestienté, comme il est tout notoire, et oyr confessions, donner penitences salutaires, et avec ce leur appartient l’office de l’inquisition de la foy et l’ont continuellement exercé et joy d’iceluy dez le temps de la fondation dudit ordre sans aucun contredit, et lesquels n’ont aucunes rentes de quoy ils puissent vivre, mais ont esté fondé en mendicité et sur les aulmosnes, charitez et bienfaicts du peuple chrestien; et pour ce que un nommé Louis Quarrier qui avoit prins l’habit des hermites de saint Augustin en une taverne à Crevan, et aucun temps aprez iceluy délaissé en ladite taverne, cependant qu’il avoit ledit habit avoit preschié en plaine prédication en la ville d’Aucerre aucuns articles hérétiques et contenant erreur, et aultrefois condamnées par le Saint-Siége de Rome, pour laquelle cause Frère Laurent de Bonny, vicaire de l’inquisiteur de la foy oudit diocèse d’Aucerre avoit fait citer ledit Quarrier pardevant luy, et pour ce que tant pour l’abus fait par ledit Quarrier et pour aultres matières touchant le faict de l’inquisition, ledit vicaire estoit venu par devers nostre amé et féal conseiller l’evesque d’Aucerre, et avoit amené avec luy pour l’accompagner frère Jehan Protheau qui par l’ordonnance dudit vicaire avoit cité ledit Quarrier, ledit evesque en haine de ladite citation fit constituer prisonnier iceluy Protheau et le tint par aucun temps en prison fermée, et depuis pour ce iceluy vicaire procédoit contre ledit Quarrier, ledit evesque en appella en nostre cour de parlement, et lequel appel pour fuyr et délayer il n’a aucunement relevé, au moins qui soit venu à la notice desdits exposans, nonobstant lequel appel et en attemptant contre iceluy ledit evesque d’Aucerre a fait constituer prisonnier frère Jacque Chevessin, prieur dudit couvent d’Aucerre qui estoit venu devers luy en toute humilité, afin de cuider pacifier avec luy sur les choses dessusdites, et le detient encore empeschié et emprisonné en prison fermée et lieu obscur, comme si il estoit crimineux. Et non contant de ce s’est efforcé faire deffenses aux subjetz de son evesché, et les demouvoir de bien faire ausdits exposants empeschiez à faire prédication comme ils ont accoustumez faire, et seroient iceux exposans qui n’ont ni rente ne revenus, fors seulement les aulmosnes des bonnes gens en avanture de abandonner leur couvent, lequel est de présent sans chef ou moyen de ce que ledit prieur est emprisonné, comme dessus est dit, et délaisser le service divin que chacun jour ce fait en iceluy, si par nous ne leur estoit sur ce pourveu de remède convenable, si comme ils dient, requérants humblement que attendu ce que dit est, l’estat desdits exposans, desquels nous sommes protecteurs, qui est de poureté, et pour leur vivre et nécessité fondé sur les aulmosnes et bienfaits du peuple, et que au moyen des deffenses faites, et que ce efforce ledit evesque, ils seroient du tout despourveus de leur vivre, et par ce contraints abandonner leur eglise et monastère, en quoy la chose publique seroit grandement interessée, nous veuillans sur ce pourveoir à iceux exposans et leur impartir nostre grace: Pourquoy nous, ces choses considerées, te mandons et commettons par ces présentes que ledit tu adjorne à certain et compétant jour ordinaire ou extraordinaire de nostre prochain parlement advenir, nonobstant que par adventure les parties ne soient pas des jours dont l’on plaidera, pour monstrer et enseigner la poursuite et diligence qu’il a fait dudit appel, relever iceluy, veoir, dire et déclarer desert si estre le doibt, et ou cas que desert ne seroit, pour le dire et proposer et faire en oultre selon raison: et pour ce que depuis ledit appel interjecté en attemptant contre iceluy on dit plusieurs attemptats avoir esté faits, commis et perpétrés, informes-toi bien et duement, diligemment et secretement de et sur lesdits attemptats, leurs circonstances et dépendances que plus à plain te seront baillées par déclaration, se mestier est, appellé avec toy sergens, aulcun notaire ou tabellion de la cour laye, et ceulx que par ladite information, faute publique ou véhémente présomption, tu en trouveras coupable ou véhémentement soubçonnés, adjorne les audit jour en nostre parlement, nonobstant comme dessus pour sur ce respondre à nostre procureur général à tel fins et conclusions qu’il vouldra eslire, et auxdits exposans à fin civile procéder, et faire en oultre selon raison, et par ces présentes nous mandons et commettons au bailly d’Auxerre ou son lieutenant qu’il face commandement de par nous à certaines et grandes peines à appliquer à nous, audit evesque et ses officiers qu’il appartiendra, que ledit prieur ils élargissent et délivrent desdites prisons, s’il est en voye de élargissement, ou senon qu’il le envoye avecque les charges et informations contre lui faites, s’aucunes en y a, en la conciergerie de nostre palais à Paris, et en leur refus ou délaiz, lui mesme le eslargisse s’il est en voye de eslargissement ou sinon le prenne réaument et de faits esdits prisons en faisant ouverture d’icelles, si mestier est, et le amene ou envoye prisonnier ez prisons de ladite conciergerie de notre palais à Paris, pour illec estre rendu à son souverain ou aultrement estre à droit à l’ordonnance de nostredite cour de parlement en certifiant suffisamment audit jour nos amez et féaulx conseillers qui tiendront nostredit parlement de tout ce que fait sera en cette partie, en leur renvoyant féablement close et scellée ladite information ausqueulx nous mandons que aux parties icelles oyes facent bon et brief droit et accomplissement de justice; car ainsi nous plaist-il estre fait, nonobstant quelconques lettres subreptices, impétrées ou à impétrer à ce contraires. Mandons et commandons à tous nos justiciers, officiers et subjects que à toy en ce faisant obeyssent et entendent diligemment. Donné à Paris, le dixseptiesme jour de septembre, l’an de grace mil quatre cens soisante quatre, et de nostre règne le troisiesme. Par le roy, à la relation du conseil; Valengelier.